Document ID: 32009R0397

EUROOPA PARLAMENDI JA NÕUKOGU MÄÄRUS (EÜ) nr 397/2009,
6. mai 2009,
millega muudetakse määrust (EÜ) nr 1080/2006, mis käsitleb Euroopa Regionaalarengu Fondi, seoses eluasemete energiatõhususe ja taastuvenergia alaste investeeringute abikõlblikkusega
EUROOPA PARLAMENT JA EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 162,
võttes arvesse komisjoni ettepanekut,
võttes arvesse Euroopa Majandus- ja Sotsiaalkomitee arvamust (1),
pärast konsulteerimist Regioonide Komiteega,
toimides asutamislepingu artiklis 251 sätestatud korras (2)
ning arvestades järgmist:
(1)
Eesmärgiga suurendada Euroopa pikemaajalist säästva arengu potentsiaali, võttis komisjon 26. novembril 2008 vastu teatise Euroopa majanduse taastamise kava kohta, milles käsitletakse ehitiste, sealhulgas eluasemesektori energiatõhususe parandamise investeeringute olulisust.
(2)
Euroopa Regionaalarengu Fondist (ERF) toetatakse meetmeid eluasemesektoris, sealhulgas energiatõhususe valdkonnas, ainult nende liikmesriikide puhul, kes ühinesid Euroopa Liiduga 1. mail 2004 või hiljem, kui on täidetud Euroopa Parlamendi ja nõukogu määruse (EÜ) nr 1080/2006 (3) artikli 7 lõikes 2 sätestatud tingimused. Selline toetus energiatõhususe ja taastuvenergia alastele investeeringutele eluasemesektoris peaks olema kättesaadav kõigile liikmesriikidele.
(3)
Kooskõlas Euroopa Parlamendi ja nõukogu 5. aprilli 2006. aasta direktiivi 2006/32/EÜ (mis käsitleb energia lõpptarbimise tõhusust ja energiateenuseid) (4) eesmärkidega tuleks toetada avaliku sektori raames tehtavaid investeeringuid.
(4)
Selleks et tagada asutamislepingu artiklis 158 sätestatud ühtekuuluvuspoliitika eesmärkide täitmine, peaksid meetmed toetama sotsiaalset ühtekuuluvust.
(5)
Euroopa Kontrollikoda soovitas oma 2007. aasta aastaaruandes õigusloomepädevatel institutsioonidel ja komisjonil kaaluda tulevaste kuluprogrammide ümberkujundamist, et lihtsustada abikõlblike kulude arvutusbaasi ning kasutada „reaalsete kulude” hüvitamise asemel rohkem kindlasummalisi või ühtsetel määradel põhinevaid makseid.
(6)
Selleks et lihtsustada ERFist toetust saavate toimingute juhtimist, haldamist ja kontrolli, eriti kui see on seotud tulemuspõhiste hüvitussüsteemidega, on asjakohane lisada kolm täiendavat abikõlblikku kululiiki, nimelt kaudsed kulud, kindlasummalised maksed ning kuluhindade standardiseeritud astmikul põhinevad ühtsed määrad.
(7)
Kulude abikõlblikkusega seotud õiguskindluse tagamiseks tuleks neid täiendavaid abikõlblikke kululiike kohaldada kõigi ERFist antavate toetuste suhtes. Seepärast oleks vajalik tagasiulatuv kohaldamine alates 1. augustist 2006, mis on määruse (EÜ) nr 1080/2006 jõustumise kuupäev.
(8)
Seepärast tuleks määrust (EÜ) nr 1080/2006 vastavalt muuta,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1080/2006 artiklit 7 muudetakse järgmiselt.
1)
Lisatakse järgmine lõige:
„1a. Kõikides liikmesriikides on kulutused olemasolevate elamute energiatõhususe suurendamiseks ja neis taastuvenergia kasutamiseks abikõlblikud summa ulatuses, mis moodustab ERFi kogutoetusest kuni 4 %.
Sotsiaalse ühtekuuluvuse toetamise eesmärgil määratlevad liikmesriigid eluasemega seotud kulutuste abikõlblikkuse siseriiklikes eeskirjades kooskõlas määruse (EÜ) nr 1083/2006 artikli 56 lõikega 4.”
2)
Lõike 2 sissejuhatus asendatakse järgmisega:
„2. Kulutused elamuehituseks, välja arvatud lõikes 1a sätestatud energiatõhususe ja taastuvenergiaga seotud kulutused, on abikõlblikud ainult nende liikmesriikide osas, kes ühinesid Euroopa Liiduga 1. mail 2004 või hiljem, ja seda järgmistel tingimustel:”.
3)
Lisatakse järgmine lõige:
„4. Toetuste puhul on järgmised kulud kõlblikud saama ERFi toetust tingimusel, et need on tehtud kooskõlas siseriiklike eeskirjadega, sealhulgas raamatupidamiseeskirjadega, ja allnimetatud eritingimuste alusel:
i)
ühtse määra alusel deklareeritavad kaudsed kulud kuni 20 % ulatuses toimingu otsekuludest;
ii)
ühtse määraga kulud, mis arvutatakse vastavalt ühikuhindade standardiseeritud astmikule, mille on kindlaks määranud liikmesriik;
iii)
toimingu kulusid täielikult või osaliselt hõlmav kindlasummaline makse.
Alapunktides i, ii ja iii osutatud võimalusi võib ühendada ainult juhul, kui need hõlmavad abikõlblike kulude eri kategooriaid või kui neid kasutatakse sama toimingu eri projektide rahastamisel.
Alapunktides i, ii ja iii osutatud kulud määratakse eelnevalt kindlaks selge, õiglase ja kontrollitava arvutuse alusel.
Alapunktis iii osutatud kindlasummaline makse ei tohi ületada 50 000 eurot.”
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Siiski, artikli 1 lõiget 3 kohaldatakse alates 1. augustist 2006.
Käesolev määrus on tervikuna siduv ja vahetult kohaldatav kõikides liikmesriikides.
Strasbourg, 6. mai 2009

Labels: 15
19